SAKP wil verkiesing betwisBlade Nzimande (September 2016) Foto: Ntswe Mokoena Die Suid Afrikaanse Kommuniste Party (SAKP) het Saterdag by sy kongres aangedui dat hy die verkiesing sal betwis. Blade Nzimande, hoof­sekretaris van die SAKP het lede egter gewaarsku om nie geld van die omstrede Gupta-familie te aanvaar nie. Nzimande het lede aangesê om fondse in te samel vir dié party. “Ons moenie hierheen kom en praat oor die mag van die staat, voornemens maak en dan net terugsit sonder om geld in te samel nie. Elke kader moet geld insamel, ons is al vir té lank te arm. Daar is nie ŉ rede hiervoor nie,” het Nzimande aan afgevaardigdes in Boksburg gesê. “Asseblief kaders, moenie geld van die Guptas aanvaar nie, ons wil dit nie hê nie. Dit sal vir ons teëspoed bring. Moenie vuil geld aanvaar nie, ons sal op die regte manier geld van ons land se werkers insamel – van dié wat ons simpatiekgesind is.” Nzimande het gesê dat daar ŉ “padkaart” opgestel sal word ten opsigte van hoe om voort te gaan met die verkiesings. Toe die vraag aan Nzimande gestel is of sy party sterk genoeg is om die verkiesings te betwis, het hy gesê daar is nie planne om die “alliansie” op te breek nie. “Ons glo die alliansie is steeds relevant, ek glo nie enige party is reg om sommer net die verkiesing te wen nie. Ons sal dit oorbrug as ons daarby kom.” Die SAKP, Cosatu en die burgerlike organisasie Sanco het die ANC en pres. Jacob Zuma se leierskap onlangs skerp gekritiseer. Die sentrale uitvoerende komitee van die party moet nou met ŉ plan vorendag kom wat by ŉ spesiale kongres volgende jaar voorgelê sal word. Dié kongres sal dan besluit oor die party se pad vorentoe. Dit is onduidelik of die SAKP gereed sal wees om aan die 2019-verkiesings deel te neem.